
Uznesenie Okresný súd Prešov v senáte v zloženom z predsedu senátu Mgr. Borisa Vitteka a prísediacich PhDr. Viktora Remetu a Mgr. Jany Cihej v trestnej veci odsúdeného A. B., nar. XX.XX.XXXX v Prešove o žiadosti odsúdeného na podmienečné prepustenie, dňa 24.06.2025 v Prešove na verejnom zasadnutí takto rozhodol: Podľa § 415 ods. 1 Trestného poriadku § 66 ods. 1, ods. 2 Trestného zákona sa návrh odsúdeného A. B., nar. XX.X.XXXX v Prešove o podmienečné prepustenie z výkonu trestu odňatia slobody v trvaní 3 roky uloženého trestným rozkazom Okresného súdu Košice okolie sp zn. 2T/32/2017 zo dňa 11.05.2017, z výkonu trestu odňatia slobody v trvaní 5 rokov a 4 mesiace uloženého rozsudkom Okresného súdu Košice okolie sp. zn. 2T/58/2018 zo dňa 27.09.2018 a z výkonu trestu odňatia slobody v trvaní 3 mesiace uloženého rozsudkom Okresného súdu Košice I sp. zn. 6T/9/2023 zo dňa 09.05.2023 z a m i e t a. odôvodnenie: Dňa 09.05.2025 bola súdu doručená žiadosť odsúdeného A. B. o podmienečné prepustenie z výkonu trestu odňatia slobody, ktorú odôvodnil tým, že trest splnil výchovnú funkciu, od nástupu výkonu trestu podáva výborné pracovné výkony a správa sa disciplinovane. Uvedomil si škodlivosť jeho protiprávneho konania a prejavuje úprimnú ľútosť nad jeho konaním. Poukázal nato, že skutky, ktoré spáchal rozsudkom OS Košice okolie sp. zn. 2T/58/2018 zo dňa 27.09.2018 by boli posúdené ako prečin so sadzbou na 2 roky. Zo správy ÚVV a ÚVTOS Prešov vyplýva, že odsúdený nastúpil do výkonu trestu odňatia slobody sám dňa 13.06.2018 do Ústavu výkon trestu odňatia slobody Košice, kde bolo jeho správanie na požadovanej úrovni. Správanie a vystupovanie odsúdeného počas adaptačnej fázy vo výkone trestu bolo na požadovanej úrovni. Správanie a vystupovanie odsúdeného po príchode do výchovného kolektívu s „B“ diferenciačnou skupinou bolo spočiatku na požadovanej úrovni. V pedagogickej dokumentácii evidujú záznam zo dňa 25.08.2018, kedy sa odsúdený počas pracovného procesu vzdialil z nestráženého pracoviska s dohľadom mimo ústav Vamex. Dňa 27.08.2018 na návrh preventívno – bezpečnostnej služby bol komisiou ústavu umiestnený do oddielu s bezpečnostným režimom. Počas umiestnenia odsúdeného v oddiele s bezpečnostným režimom, menovaný porušil zákaz úmyselne sa poškodzovať na zdraví. Do výkonu činností zameraných na všeobecný rozvoj osobnosti odsúdeného so zameraním na čistotu a poriadok ubytovacích priestorov sa výraznejšie nezapájal. Dňa 12.02.2019 bol premiestnený do Ústavu na výkon trestu odňatia slobody Košice. Správanie a vystupovanie odsúdeného v eskortnej cele a následne v nástupnom oddiele bolo v rámci stanovených noriem. Dňa 18.02.2019 bol odsúdený umiestňovacou komisiou umiestnený do výchovného kolektívu s „C“ diferenciačnou skupinou. Správanie a vystupovanie odsúdeného nebolo na požadovanej úrovni. K personálu zboru sa odsúdený nesprával slušne a úctivo, ich príkazy a pokyny neplnil včas a zodpovedne. Hostilita, antagonizmus a vytváranie interpersonálnych konfliktov boli zaznamenané. V pedagogickej dokumentácii odsúdeného evidujeme záznam zo dňa 16.10.2019, kedy sa odsúdený dostal do fyzického konfliktu s iným odsúdeným. Dňa 27.11.2019 odsúdený nezachoval zásady slušného správania a vystupovania voči osobám, s
ktorými prichádza do styku. Dňa 10.03.2020 sa odsúdený nepovoleným spôsobom kontaktoval s obvinenou osobou. Dňa 07.04.2020 sa odsúdený správal drzo a arogantne voči príslušníkovi zboru. Dňa 25.05.2020 odsúdený porušil povinnosť plniť povinnosti uložené ústavným poriadkom a povinnosť plniť príkazy príslušníka zboru. Dňa 28.11.2020 odsúdený počas výdaja rannej stravy nebol ustrojený a spal na neustlanom lôžku. Dňa 12.03.2021 odsúdený spal zakrytý na neustlanom lôžku. Dňa 09.06.2021 bolo zistené, že odsúdený obchoduje s čistiacimi prostriedkami a nadväzuje kontakty nepovoleným spôsobom. Dňa 16.08.2021 došlo medzi menovaným a iným odsúdeným k verbálnemu a následne k fyzickému konfliktu. Dňa 05.10.2021 odsúdený porušil povinnosť dodržiavať zásady slušného správania a vystupovania voči osobám, s ktorými prichádza do styku a porušil povinnosť plniť pokyny a príkazy príslušníka zboru. Dňa 08.10.2021 odsúdený ležal prikrytý na neustlanom lôžku a na upozornenie reagoval laxne. Dňa 11.10.2021 odsúdený opakovane porušil povinnosť dodržiavať zásady slušného správania a vystupovania voči príslušníkovi zboru. Dňa 19.06.2022 odsúdený porušil povinnosť dbať o svoj zovňajšok podľa určených vzorov a noriem. Dňa 15.12.2022 sa odsúdený správal voči príslušníčke zboru drzo a arogantne. Dňa 02.03.2023 odsúdený porušil povinnosť dbať o svoj zovňajšok podľa určených vzorov a noriem, keď sa pohyboval mimo cely v športovom odeve. Evidované sú taktiež viaceré poznatky, kedy odsúdený nedodržiaval poriadok a čistotu v osobných veciach, na lôžku a v skrinke. Odsúdený v uvedenom období navštevoval dvojročný odbor denného štúdia – výroba konfekcie na Cirkevnej strednej odbornej škole sv. Jozafáta v Trebišove realizovaného v tamojšom ústave. Dňa 09.09.2021 absolvoval komisionálne záverečné skúšky s celkovým prospechom prospel veľmi dobre. Do pracovného procesu zaradený nebol; priebežne vykonával činnosti zamerané na všeobecný rozvoj osobnosti odsúdeného. Prístup k uvedeným činnostiam bol hodnotený kladne. Napriek uvedeným nedostatkom možno hodnotiť, že v správaní odsúdeného vplyvom pedagogického pôsobenia došlo k pozitívnej zmene správania v dôsledku čoho bola menovanému dňa 17.04.2024 zmenená diferenciačná skupina z „C“ na „B“. Po preradení do oddielu s diferenciačnou skupinou „B“ bolo správanie a vystupovanie odsúdeného na požadovanej úrovni. Príkazy a nariadenia plnil, ústavný poriadok dodržiaval. Negativizmus či hostilita v jeho prejavoch neboli zaznamenané. Do pracovného procesu zaradený nebol. V prípade potreby sa zapájal do výkonu činností zameraných na všeobecný rozvoj osobnosti odsúdeného, so zameraním na udržiavanie čistoty a upravenosti ubytovacích a spoločných priestorov oddielu. Na základe rozhodnutia súdu bol dňa 02.07.2024 premiestnený do oddelenia výkonu trestu v Sabinove Ústavu na výkon väzby a Ústavu na výkon trestu odňatia slobody Prešov. Po absolvovaní pobytu v nástupnom oddiele bol odsúdený zaradený do výchovného kolektívu s „B“ diferenciačnou skupinou. Správanie a vystupovanie odsúdeného možno po premiestnení hodnotiť skôr ako bezproblémové, nariadenia a príkazy formálne plní, ústavný poriadok neporušuje. Od 10.07.2024 do 02.01.2025 bol odsúdený umiestnený vo výstupnom oddiele, ktorý je zriadený v rámci projektu „Šanca na návrat II“, s cieľom plynulého prechodu do občianskej spoločnosti. Odsúdený sa počas skupinových aktivít a individuálnych rozhovorov správal na požadovanej úrovni, vystupovanie bolo slušné. Od 06.05.2025 je pracovne zaradený na nestrážené pracovisko v ústave Emi EU s.r.o., kde vykonáva pomocné krajčírske práce. Pre krátku dobu pracovného zaradenia jeho pracovnú morálku a dosahované výsledky nie je možné objektívne zhodnotiť. Postoj odsúdeného k spáchanej trestnej činnosti je indiferentný. Celkovo počas výkonu trestu odňatia slobody nebol odsúdený disciplinárne odmenený, disciplinárne tresty nemá vykázané. Resocializačná prognóza je u odsúdeného nepriaznivá. Riziko recidívy trestnej činnosti je vysoké. Odsúdený je vo výkone trestu odňatia slobody, ktorý bol uložený nasledovnými rozhodnutiami. Trestným rozkazom Okresného súdu Košice-okolie sp. zn. 2T/32/2017 zo dňa 11.05.2017 bol odsúdený uznaný vinným z trestného činu zločinu lúpeže a bol mu uložený trest odňatia slobody v trvaní 3 roky, na ktorého výkon bol zaradený do ústavu s minimálnym stupňom stráženia. Trest nastúpil dňa 13.06.2018. Rozsudkom Okresného súdu Košice-okolie sp. zn. 2T/58/2018 zo dňa 27.09.2018 bol odsúdený uznaný vinným z pokračovacieho trestného činu zločinu krádeže v súbehu s prečinom poškodovanie cudzej veci, kde krádež bola spáchaná vlámaním ako sa uvádza v prácnej vete rozsudku. Zároveň zo skutkovej vety vyplýva, že krádež bola spáchaná na viacerých osobách. Výška škody pri trestnom čine poškodenia cudzej veci je 276,41 €. Skutky boli spáchané v januári 2018. Odsúdenému bol uložený trest odňatia slobody 5 rokov a 4 mesiace zo zaradením na výkon trestu do ústavu so stredným stupňom stráženia. Trest mal nastúpiť po ukončení predošlého trestu. Rozsudkom Okresného súdu Prešov sp. zn. 2T/126/2010 zo dňa 21.06.2011 bol odsúdený uznaný vinným z trestného činu zločinu lúpeže, a prečinu krádeže a bol mu uložený trest odňatia slobody v trvaní 3 roky na ktorého výkon bol zaradený do ústavu pre mladistvých. Trest nastúpil dňa 08.08.2011. Uznesením Okresného súd Martin sp. zn. 3PP/188/2012 zo dňa 19.12.2012 bol z výkonu tohto trestu
podmienečne prepustený. Uznesením Okresného súdu Martin sp. zn. 3PP/188/2012 zo dňa 31.07.2018 bolo rozhodnuté, že sa v skúšobnej dobe podmienečného prepustenia neosvedčil, a že zvyšok trestu vo výmere 9 mesiacom a 6 dní vykoná. Trest mal nastúpiť po ukončení predošlého trestu. Rozsudkom Okresného súdu Košice I sp. zn. 6T/9/2023 zo dňa 09.05.2023 bol odsúdený uznaný vinným trestného činu prečinu krádeže. Skutok bol spáchaný počas jeho výkonu trestu odňatia slobody v ÚVTOS Košice 19.05.2022. Odsúdenému bol uložený trest odňatia slobody 3 mesiace zo zaradením na výkon trestu do ústavu so stredným stupňom stráženia. Trest mal nastúpiť po ukončení predošlého trestu. Z odpisu registra trestov vyplýva, že odsúdený bol celkovo 7x uznaný vinným z trestných činov prevažne majetkové charakteru, a to krádeží, lúpeží, neoprávneného užívania cudzieho motorového vozidla ako aj marenia výkonu úradného rozhodnutia – ujdenie stráží, z väzby, z výkonu trestu odňatia slobody 25.08.2018. Raz bol podmienečne prepustený, ale sa neosvedčil, čo vyplýva z oboznámeného obsahu spisu Okresného súdu Prešov sp. zn. 2T/126/2010. Odsúdený A. B. na verejnom zasadnutí uviedol, že dôvodom negatívneho správania a trestov bolo zo, že keď prvýkrát nastúpil tak ten trest nezvládal. K otázke, aby sa vyjadril, prečo má evidované porušenia aj po 4 rokoch po nástupe na výkon trestu, kde je aj arogantné správanie k príslušníčke ZVJS uviedol, že to bolo počas výmeny, sa pohádali, bola to výmena názorov. Aktuálne je stále zamestnaný. Jeho doterajšie pracovné skúsenosti do nástupu trestu boli normálne. Pracoval v pekárni Vamex, nepamätá si už ako dlho. K nezískaniu disciplinárnej odmeny uviedol, že sa snaží na oddelení, ale nemá tú možnosť. Nakoľko sú tam barákovi odsúdení, ktorí k tomu dávajú súhlas, a jemu ešte nedali. Predísť páchaniu trestnej činnosti by chcel tak, že trestné činy ľutuje, chce viesť riadny život, chodiť do roboty. Podľa § 66 ods. 1 písm. a) a b) Trestného zákona, súd môže odsúdeného podmienečne prepustiť na slobodu, ak odsúdený vo výkone trestu plnením svojich povinností a svojím správaním preukázal polepšenie a môže sa od neho očakávať, že v budúcnosti povedie riadny život, , a ak ide o osobu odsúdenú za prečin po výkone 1/2 uloženého nepodmienečného trestu odňatia slobody alebo rozhodnutím prezidenta Slovenskej republiky zmierneného nepodmienečného trestu odňatia slobody, a ak ide o osobu odsúdenú za zločin po výkone dvoch tretín uloženého nepodmienečného trestu odňatia slobody alebo rozhodnutím prezidenta Slovenskej republiky zmierneného nepodmienečného trestu odňatia slobody, a ak ide o osobu odsúdenú za zločin po výkone 2/3 uloženého nepodmienečného trestu odňatia slobody alebo rozhodnutím prezidenta Slovenskej republiky zmierneného nepodmienečného trestu odňatia slobody, a ak ide o osobu odsúdenú za zločin po výkone dvoch tretín uloženého nepodmienečného trestu odňatia slobody alebo rozhodnutím prezidenta Slovenskej republiky zmierneného nepodmienečného trestu odňatia slobody, Podľa § 66 ods. 2 Trestného zákona pri rozhodovaní o podmienečnom prepustení súd prihliadne aj na to, v akom ústave na výkon trestu odsúdený trest vykonáva. Podľa § 66 ods. 2 Trestného zákona Ak odsúdený má vykonať viac trestov odňatia slobody, odsúdený môže byť podmienečne prepustený najskôr po výkone súčtu pomerných častí uložených trestov podľa odseku 1 písm. a) až c), § 67 ods. 1 a 2 a celého zvyšku trestu podľa § 68 ods. 2. Podľa § 68 ods. 1 Trestného zákona, pri podmienečnom prepustení súd určí skúšobnú dobu na jeden rok až sedem rokov; skúšobná doba sa začína podmienečným prepustením odsúdeného. Zároveň môže nariadiť probačný dohľad nad odsúdeným vo výmere do troch rokov a ustanoví mu primerané obmedzenia alebo povinnosti uvedené v § 51 ods. 3 a 4. Podľa § 68 ods. 5 Trestného zákona, Opätovné podmienečné prepustenie z výkonu toho istého trestu nie je možné. V danom prípade odsúdený vykonáva štyri tresty odňatia slobody z toho 3 za zločiny v trvaní 3 roky, 5 rokov 4 mesiace, 9 mesiacov a 6 dní a jeden za prečin, v trvaní 3 mesiace. Podmienečné prepustenie nie je možné z výkonu trestu v trvaní 9 mesiacov a 6 dní, nakoľko odsúdený už bol z neho podmienečne prepustený, čo vyplýva z ustanovenia § 68 ods. 5 Tr. poriadku. Na splnenie podmienky dĺžky výkonu trestu tak odsúdený musí vykonať celý trest v trvaní 9 m a 6 dní a pomerné časti zvyšných trestov (§ 66 ods. 2 Tr. poriadku). Odsúdený tak musí vykonať trest odňatia slobody v dĺžke 2 roky, 3 roky 6mesiavo
a 20 dní, 1 a pol mesiac a 9 mesiacov a 6 dní. Začiatok výkonu postupne uložených trestov odňatia slobody bol dňa 13.06.2018, teda ku dňu rozhodovania súdu o podmienečnom prepustený dňa je táto podmienka podmienečného prepustenia splnená. Odsúdený však nespĺňa ďalšie podmienky na podmienečné prepustenie a to , že vo výkone trestu plnením svojich povinností a svojím správaním preukázal polepšenie a môže sa od neho očakávať, že v budúcnosti povedie riadny život. Odsudený za viac ako 7 rokov výkonu trestu odňatia slobody nezískal ani jednu disciplinárnu odmenu, jeho správanie vo výkone trestu bolo až do marca 2023 poznamenané poručovaním jeho povinností, pričom väčšinu týchto porušení nemožno hodnotiť ako málo závažné, keď napríklad sa voči príslušníčke zboru viac krát správal drzo a arogantne, poručil zásady slušného správania voči príslušníkovi zboru, či laxne reagoval na upozornenia. Tiež došlo medzi ním a iným odsúdenými ku aj fyzickému konfliktu. Tieto porušenia neboli len z počiatku výkonu trestu ale vyskytovali sa až do uvedeného roku 2023. Navyše sa odsúdený v kontrolovanom prostredí výkonu trestu, ktorého neoddeliteľnou súčasťou je aj stráženie dopustil 2 trestných činov a to jednak krádeže, za čo bol odsúdený na trest odňatia slobody 3 mesiace, a jednak úteku, t.j. marenie výkonu úradného rozhodnutia. Skutočnosť že ostatné dva roky sa nedopustil porušení povinností, je treba hodnotiť tak, že vzhľadom na predchádzajúce porušenia ide iba o prispôsobenie sa odsúdeného výkonu trestu za účelom dosiahnuť podmienečné prepustenie, ale nie o preukázanie polepšenia, o čom svedčí aj to, že návrh podal bez disciplinárnych odmien, potom čo disciplinárne tresty mu boli zahladené (viď poznámku v hodnotenídisciplinárne tresty nemá vykázané, čiže boli zahľadené). O tom, že nejde o polepšenie, svedčí aj záver hodnotenia, že jeho postoj k trestnej činnosti je indiferentný. Práve najmä zo spáchania trestných činov vo výkone trestu, z ktorých je jeden majetkového charakteru – rovnako ako väčšina trestných činov, ktoré má odsúdený v odpise registra trestov vyplýva aj záver, že u odsúdeného nemožno očakávať, že povedie riadny život. Totižto ani tak vysoko kontrolované prostredie výkonu trestu odňatia slobody, kde je zabezpečený 24 hodinový dozor nad odsúdenými nebolo schopné pôsobiť na odsúdeného tak, aby sa trestnej činnosti nedopustil, ale dopustil sa jej v tomto prostredí opakovane. Takéto konanie nedáva záruku, že by na po prepustení viedol riadny život, a to ani za uloženia dohľadu probačným úradníkom, keďže dohľad je to výrazne menej intenzívna forma dozoru/kontroly, nie je to 24 hodinová kontrola. Ostatne odsúdený už raz preukázal že od neho v prípade podmienečného prepustenia nemožno očakávať že bude viesť riadny život, keď už bol raz podmienečne prepustený, ale sa neosvedčil, ba naopak dopustil sa závažného trestného činu lúpeže. O nemožnosti očakávať, že povedie riadny život svedčí aj záver hodnotenia, že resocializačná prognóza je u odsúdeného nepriaznivá, riziko recidívy trestnej činnosti je vysoké. Zároveň mu chýba kritický postoj k trestnej činnosti, kde sa konštatuje, že jeho postoj je indiferentný. Z uvedené dôvodu súd jeho žiadosť o podmienečné prepustenie zamietol. Skutočnosť, na ktorú poukazuje odsúdený, že trestný čin, o ktorom bolo rozhodnuté rozsudkom OS Košice okolie sp. zn. 2T/58/2018 zo dňa 27.09.2018 by dnes bol posúdený ako prečin so sadzbou na 2 roky, nemá vplyv na zákonnosť už právoplatne uloženého trestu odňatia slobody v dĺžke 5 rokov a 4 mesiace. Navyše daný trestný čin ako to vyplýva zo skutkovej vety bol spáchaný na viacerých osobách, čo predstavuje podľa dnešného zákona krádež na treťom odseku so sadzbou 2 roky až 8 rokov, teda tam uložený trest je v medziach trestnej sadzby, na úrovni jej približnej polovice. Súd od výroku nedal výkon trestu Okresného súd Prešov vo veci sp. zn. 2T/126/2010 keďže z neho nie je podmienečné prepustenie možné, nakoľko odsúdený už bol raz z tohto trestu podmienečne prepustený a opätovné prepustenie neumožňuje ustanovenie § 68 ods. 5 Tr, poriadku. Rozhodnutie bolo prijaté pomerom hlasov 3:0. Poučenie: Proti tomuto uzneseniu je prípustná sťažnosť do 3 (troch) dní odo dňa jeho oznámenia prostredníctvom Okresného súdu Prešov na Krajský súd v Prešove. Podaná sťažnosť má odkladný účinok.

Zdroj: KAUZIS.SK – https://www.kauzis.sk/judikatura/r/ECLI:SK:OSPO:2025:8125010643.1 (dáta aktuálne k 14. 11. 2026). Záväzné je znenie zverejnené súdom.




